[ความประทับใจ / บรรยากาศ / บริการ]
เหตุเกิดเพราะความหิวตอนอยู่ท่าเรือสาธรครับ ก็เลยได้มาลองกินเป็ดย่างเข้าเก่าของย่านบางรัก เรียกได้ว่าขายมามากกว่า 100 ปี และปัจจุบันเข้าสู่รุ่นที่ 4 แล้ว เป็นร้านที่อยู่ยงคงกระพันมากๆ คงต้องมีอะไรดี บรรยากาศร้านจะเป็นตึกแถว 1 คูหา มีบริการห้องแอร์ เลยหมดห่วงเรื่องอากาศร้อนไป สว่างพอประมาณ สภาพไม่ได้ว่าเก่าเหมือนสมัยอดีตแล้ว ส่วนเมนูอาหารก็มีให้เลือกค่อนข้างหลากหลายนอกจากข้าวหน้าเป็ดย่าง/หมูแดง/หมูกรอบ แล้วก็จะเน้นบะหมี่แล้วก็เกี๊ยว นอกจากนั้นก็เช่น แกงจืด ต้มยำ ทอดมันกุ้ง ฯลฯ รสชาติอาหารโดยรวมก็ใช้ได้ครับ แต่นึกว่าจะอร่อยกว่านี้ ส่วนบริการก็ปกติครับ อาหารได้ไม่ช้า

[ราคา / ความคุ้มค่า]
ราคารวมวันนี้ก็ 194 บาท ก็ตกคนละไม่ถึง 100 บาท ก็ถือว่าไม่แพงครับ พอเทียบกับรสชาติแล้วก็พอไปได้ครับ คหสต. คือ ไม่ได้อร่อยมากๆ แบบที่คิด แต่รสชาติยังอยู่ในเกณฑ์มาตรฐานอยู่ครับ

[ที่ตั้งร้าน]
ร้านจะอยู่ฝั่งตรงข้าม เยื้องๆ กับห้างโรบินสันบางรักครับ โดยสาร BTS สะดวก ลงสะพานตากสินแล้วให้เดินผ่านหน้าโรบินสันไปนิดนึง ไม่ถึง 10 นาทีก็ถึง ร้านจะเป็นตึกแถวคูหาเล็กๆ ครับ

[เมนูที่สั่ง]
- หมูกรอบ + เป็ดย่าง [100.-] สั่งแบบเอามาแชร์กินกันครับ ได้ 2 อย่าง รวมกันมา ที่ชอบจะเป็นน้ำราดนะครับ กลมกล่อมอร่อยดี ถ้าดูรูปแล้วจะรู้สึกได้เลยว่าปริมาณหมูกรอบจะมากกว่าเป็ดย่าง ไม่ได้กรอบเคี้ยวมันอะไร ส่วนเป็ดย่างก็ได้หนังเป็นส่วนมาก รสชาติเนื้อเป็ดก็มาตรฐานครับ ไม่ได้ว่าอร่อยมากๆ แบบที่คิดไว้ สรุปว่าอาจจะคาดหวังมากไปนิด เลยเฉยๆ ครับ

- ซาลาเปาไส้ครีม [10.- x 2] ธรรมดาครับ แป้งนุ่มพอใช้ ไส้ครีมไม่เหมือนร้านแถวเยาวราชที่จะออกเหลืองๆ นุ่มๆ ร้อนๆ แบบคัสตาร์ด ไส้ร้านนี้แบบหวานๆ ไม่ค่อยสีสัน เนื้อครีมไม่ค่อยนุ่มออกแนวไส้ถั่วบด

- บะหมี่เกี๊ยวกุ้ง [50.-] เฉยๆ ครับ เกี๊ยวที่เป็นตัวชูโรงของร้าน รู้สึกว่ามีร้านบะหมี่เกี๊ยวอีกหลายร้านที่ทำอร่อยกว่า ร้านนี้เหมือนจะเอาทุกอย่างลวกแล้วใส่ชามมาเลย แถมไม่ค่อยได้คลุกกระเทียมเจียว เลยไม่หอมเจียวตามสูตรแบบจีนๆ อีก ปล. พอดีไปทานนานแล้ว เข้าใจว่าตอนนี้ปรับราคาเป็น 60.- แล้วครับ